**Akcija „Darom“ grįžta su nauju akcijos formatu**

Nuo 2008 m. gerai pažįstama organizacija „Mes Darom“ 2021 metus pasitinka su iššūkiais ir pokyčiais – pasauline pandemija bei naujai sudaryta komanda. Tačiau tai, jog Lietuva vis dar yra karantino suvaržymuose, organizacijos – nesustabdo. Laukia naujos iniciatyvos ir pokyčiai, kurie prasideda jau nuo tradicija tapusios viešųjų erdvių tvarkymo akcijos „Darom“, kuri šiemet vyks gegužės 7-8 d.

„Akcija po metų pertraukos grįžta su nauju, vizionierišku šūkiu - „DAROM IKI GALO. Surink. Rūšiuok. Priduok“! Žvelgiant retrospektyviai, akcija visuomet buvo dedikuota viešųjų erdvių tvarkymui, tad šio aspekto ir nesiruošiame keisti. Norime pabrėžti, jog pavasaris nėra tik sandėliukų ir namų švarinimosi metas – tai galime daryti ištisus metus, o sušilus orams kviečiame keliauti į gamtą. Į mišką, parką ar pažintinį taką eikime pasiimdami ir šiukšlių maišą. Džiaugiuosi, kad per daugiau nei dešimt akcijos gyvavimo metų visuomenės įpročiai gerokai pasikeitė, tad natūraliai ir akcijos formatui atėjo laikas atsinaujinti. Tam tikra prasme, pasaulinė pandemija suteikė galimybę pažiūrėti į akciją novatoriškai“, - teigia „Mes Darom“ komunikacijos vadovė Toma Buivydaitė, kalbėdama apie šių metų naujoves.

Šiemet tvarkymasis atiduodamas į dalyvių rankas „iki galo“: kviečiama ne tik rinkti bei rūšiuoti surinktas atliekas, tačiau ir patiems jas priduoti į UAB „Utenos regiono atliekų tvarkymo centras“ valdomą didelių gabaritų atliekų surinkimo aikštelę, esančią Dvarvietės g. 1A, Skrytelių k., Visagino savivaldybėje arba išmesti miesto konteineriuose.

ATSINAUJINUSIOS 2021 M., AKCIJOS FORMATAS VISAGINE

* KAIP DALYVAUTI SAUGIAI? Kviečiame akcijos metu vadovautis vyriausybės paskelbtomis saugumo rekomendacijomis, laikytis saugių atstumų, asmeniškai pasirūpinant veido kaukėmis bei pirštinėmis;
* KAS GALI DALYVAUTI? Pavieniai asmenys: šeimos arba dviejų namų ūkiai (grupėmis iki 5 asmenų);
* KĄ IR KUR TVARKYTI? Savarankiškai pasirinktas viešąsias erdves arba Visagino savivaldybės svetainėje (www.visaginas.lt) paskelbtas tvarkytinas problemines teritorijas. Šias teritorijas paskelbsime iki akcijos pradžios;
* KAIP PASIRŪPINTI ATLIEKOMIS?

1. Atliekas rinkti ir rūšiuoti į asmeninius šiukšlių maišus arba akcijos dienomis pasiimti rūšiavimo maišų iš „Mes Darom“ savanorių (savanorių buvimo vietas paskelbsime iki akcijos pradžios);

2. Surinktas ir išrūšiuotas atliekas savarankiškai pristatyti į didelių gabaritų atliekų surinkimo aikštelę, kurios darbo laiką, atliekų priėmimo sąlygas paskelbsime iki akcijos pradžios arba išrūšiuotas atliekas išmesti į bendruosius rūšiavimo konteinerius;

3. Jei neturite galimybės pasirūpinti šiukšlių išvežimu (jos per didelės, sunkios ar specifinės) kviečiame apie „šiukšliną vietą“ informuoti savanorį.

„Mūsų ilgalaikė perspektyva ir siekis – kad akcijos apskritai nebereiktų! Norisi tikėti, jog vieną dieną būsime tvarūs ne tik besirenkant maistą, marškinėlius ar namų statybos būdus, bet ir mąstysime sąmoningai. Tvari mąstysena kalba apie „aš“, bet mąsto apie „mes“. Tokio mąstymo tikslas yra gerinti šiandieną siekiant, kad rytdiena būtų lengvesnė visiems, o ne tik „man“. Jei išmokome pasiimti daugkartinius maišelius eidami apsipirkti, galbūt dabar jau galime pratintis išeinant į gamtą pasiimti ir šiukšlių maišus?, - svarsto Toma Buivydaitė, kalbėdama apie ilgalaikius akcijos siekius ir organizacijos viziją.

**Akcija „Darom“ vyks gegužės 7-8 d. visoje Lietuvoje. Daugiau informacijos:** [**www.mesdarom.lt**](http://www.mesdarom.lt/) **bei facebook paskyroje „Mes Darom“.**

Kontaktai:

Toma Buivydaitė (VŠĮ „ Mes Darom“)

toma@mesdarom.lt

+370 623 04983

Danutė Kardelienė (Visagino savivaldybės administracija)

[danute.kardeliene@visaginas.lt](mailto:danute.kardeliene@visaginas.lt)

+370 655 24360